Čerešňový džem

Potrebujeme:
1 kg umytých a vykôstkovaných čerešní,
0,5 kg želírovacieho cukru,
2 vetvičky mäty.
Postup:
2/3 čerešní rozmixujeme, 1/3 pokrájame na menšie kúsky (aby boli v džeme kúsky ovocia), pridáme 0,5 kg želírovacieho cukru, 2 kúsky čerstvej mäty a celé to zamiešame a dáme do chladu odstáť na 2 hodiny. Do chladničky vložíme aj malý čistý tanierik, ktorý neskôr použijeme na „želírovaciu skúšku“.
Po odležaní začneme zmes variť a keď nám začne vrieť, odstopujeme si 10 minút a za stáleho miešania varíme (prípadnú penu odoberáme – dá sa potom napríklad použiť ako príchuť do bieleho jogurtu).
Želírovacia skúška: Na vychladený tanierik položíme kvapku džemu z vriaceho hrnca. Ak nám kvapka stuhne, môžeme hrniec odstaviť a ešte teplý džem plníme do vopred predhriatych pohárov (vetvičky mäty vyberieme – svoju funkciu už splnili). 
Tento džem je chutný nielen s chlebom či vianočkou, ale hodí sa napríklad aj do bieleho jogurtu ako čerešňová príchuť.